Łiberia Republica de ła Łiberia Republic of Liberia La Łiberia o Liberia xe un Stato de l'Africa Ocidental. La confina co la Siera Leon a nordovest, la Guinea a nord, la Costa d'Avorio a est; la xe bagnada da l'Ozeano Atlantego a sudovest. Liberia la vol dir "tera de l'omo libaro". L'interno l'è piato o con coline base. La costa l'è interamente ocupà da mangrovie. El clima l'è caldo umido tropicale, co piova frequente. La Liberia l'è stà popolà da grupi bantu e sudanici a partir dal XII secolo. Inte el XVI secolo la zona l'è stà conquistà da i mane, seguiì da i vai. I kru xe stá boni de fermar i vai e de tegnar el control de la costa. En tel 1821, la Società Americana de le Colonizasion sa tolto la Liberia par portarghe i s-ciavi liberai. El 26 lulio 1847, i americani residenti in Liberia i ga dichiarà l'indipendenza, co el sostegno del governo degli Stati Uniti. La nova etnia, i americo-liberiani, no se sa mai integrà co la popolasion locale: i se ciamava americani tra de lor, e i xera tratai da americani da i inglexi che xera in Siera Leone; el sistema de governo e i simboli che i ga selto xera ciaramente americani; i tratava i africani come inferiori. En tel 1926, el governo de la Liberia ga dato a la industria americana Firestone el dirito de utilizar un teritorio vasto par le piantagioni de l'albero de la goma. Stà concesion ga parmeso no svilupo legero del resto del paexe, ma ga anca formà el nucleo de un problema che scioparà pì vanti. En tel 1980, el sergente magiore Samuel Kanyon Doe la guidà on colpo de Stato contro el presidente William R. Tolbert. Par la prima volta ne la so storia, el novo governo l'era formà da liberiani etnici. Doe xe presto diventà un ditatore. En tel 1989, la prima guera civile l'è scominsià soto la guida de on americo-liberiano, Charles Taylor, che gavea el sostegno de la Costa d'Avorio e del Burkina Faso. En tel 1990, i ribeli ga copà Doe ma la guera civile l'è continuà. Tayor l'è stà eleto presidente in tel 1997 ma l'è durà poco. En tel 1999 n'altra guera civil l'è scopià ne la cavedal Monrovia. Taylor ga dovesto scapar in Nizeria e Gyude Bryant l'è stà nominà presidente par preparar le elesioni democratiche. En tel 2005, vintitre candidai sà presentà par diventar presidente, tra questi George Weah e Ellen Johnson-Sirleaf. La Sirleaf ga vinto le elesioni. En tel marso 2006, Taylor l'è stà arestà e porta a L'Aia par esar procesà par crimini contro l'umanità. La Liberia la ga sirca tre milioni abitanti. I liberiani xe divisi in sedeze grupi etnici. I kpelle xe el grupo pì grande. I liberiani de origine americana xe el 5% de la popolasion. Le religioni tradisionali xe seguie da la majoria de la popolasion . I cristiani xe el 13,5% . I musulmani el 10%. En Liberia se parla inglexe. El 85% de la popolasion no la ga laoro fiso, e el debito del paexe xe de 3,5 miliardi de dolari. L'economia la dipende da l'esportasion de goma e fero, diamanti e legname xe importanti. La popolasion de origine americana la controla l'economia, mentre la popolasion de origine local la vive soto el livel de povertà.Na campagna nternasional sostegnuda da la rivista italiana ga spinto la Firestone a cambiar le so pułìteghe lavorative in Liberia.